**HULLADÉKGAZDÁLKODÁSI KÖZSZOLGÁLTATÁSI RÉSZTEVÉKENYSÉG**

**SZÜNETELTETÉSÉVEL KAPCSOLATOS VÁLTOZÁSOK**

**2025. január 01-től**

**SZÜNETELTETÉS FELTÉTELEI**

Azon az ingatlanon, amelynek használója azt

* legalább **60 napot meghaladó időtartamban,** megszakítás nélkül nem lakja, nem használja, egyéb módon nem hasznosítja és az ingatlanban más részére sem lakhatást, sem egyéb hasznosítási lehetőséget nem biztosít és emiatt ott hulladék nem keletkezik;
* az ingatlant egyedül használó természetes személy **önmaga ellátására képtelen, és nappali ellátásáról igazolható módon más helyen gondoskodnak**; valamint
* abban az esetben, ha ingatlanhasználó elhalálozása esetén az ingatlan lakatlanná vált és **az elhunyt hozzátartozója a halotti anyakönyvi kivonat bemutatásával annak kézhezvételét követő 30 napon belül a halálesetet bejelenti, kérheti a szüneteltetést a hagyatéki eljárás befejezéséig ( ebben az esteben határozott időre történik az engedély kiadása és ha azon belül az eljárás nem fejeződik be ez hosszabbítható).**

**Változásbejelentési kötelezettség**

Ha a szünetelés feltételeiben változás következik be, **az Ingatlanhasználó köteles haladéktalanul a Társaságunknak írásban bejelenteni.**

**A szüneteltetés jogkövetkezményei**

A szüneteltetés időtartama alatt a hulladékgazdálkodási közszolgáltatási résztevékenység részeként biztosított szolgáltatások **egyike sem vehető igénybe** (pl. lomtalanítás, zöldhulladék szállítás, elkülönített hulladék szállítás).

**IDŐTARTAMA**

* Szünetelés a szünetelés kívánt **kezdő időpontja előtt legalább 30 nappal megelőzően** kezdeményezhető.
* **Legalább 60 napra kérhető, de legfeljebb 1 naptári év időtartamra**, évközi kérelem esetén a tárgyév december 31. napjáig szüneteltethető a szolgáltatás.
* **Szüneteltetés egy számlázási ciklusban egyszer kérhető**. A szüneteltetés meghosszabbítására vonatkozó igény a meghosszabbított szünetelés kívánt kezdő időpontja előtt legalább 30 nappal megelőzően – a szüneteltetésre vonatkozó igény bejelentésének szabályai szerint – újra kezdeményezhető.
* **Folyamatos** szüneteltetés esetén a kérelem **legkésőbb január 15. napjáig adható le**. Kezdeményezés hiányában a szolgáltatás, a szüneteltetés előtti feltételekkel újraindul.

**KÉRELEM**

Az Ingatlanhasználó **szüneteltetési kérelmét csak** a MOHU számlázó rendszerében nyilvántartott vevő vagy annak igazolt meghatalmazottja kérelmezheti

* **- személyesen** Társaságunk ügyfélszolgálatán a szüneteltetési formanyomtatványon írásban leadott nyilatkozattal,

* **levél formában** (amennyibenMOHU számlázó rendszerében nyilvántartott vevő (fizető) név és felhasználási hely vagy levelezési címről érkezik, vagy tartalmazza a felhasználó és/vagy vevő (fizető) azonosítót és a születési helyét és idejét),

**elektronikus formában** (amennyiben a korábban rögzített e-mail címről érkezik a megkeresés, vagy tartalmazza a felhasználó és/vagy vevő (fizető) azonosítót, továbbá a születési helyet és idő).

A hulladékgazdálkodási közszolgáltatási résztevékenység keretében végzett szolgáltatás igénybevételének szünetelésére **visszamenőlegesen** kizárólag abban az esetben van lehetőség, ha a szüneteltetés feltételei egyébként fennállnak, ugyanakkor a szüneteltetést az Ingatlanhasználó **tartós akadályoztatása, vagy érvényes jogcíme hiányában** csak későbbi időpontban jelenti be. Ebben az esetben az Ingatlanhasználó az akadályoztatás okának megjelölésével és szüneteltetési kérelmének alapjául szolgáló hiteles dokumentumok benyújtásával kérheti kizárólag a hulladékgazdálkodási közszolgáltatási résztevékenység igénybevétele szüneteltetésének utólagos megállapítását. A jelen pont szerinti tartós akadályoztatás alatt az alábbiak értendők: tartós orvosi (intézményi) ellátás; fegyházban, börtönben, fogházban töltött szabadságvesztés, vis maior.

**IGAZOLÁS, ELLENŐRZÉS**

**FONTOS ÚJ SZABÁLY**

**Kötelező visszamenőleges közüzemi igazolás benyújtása**

Az Ingatlanhasználó köteles

* minden esetben az ingatlan használaton kívüliségét **a szüneteltetési időszak lejártát követő 30 napon belül az ingatlanon elhelyezett víz vagy villamos energia közmű tekintetében kiadott, nulla fogyasztást mutató számla vagy az adott szolgáltató által kiállított, nulla fogyasztást igazoló más dokumentum bemutatásával igazolni** a Társaságunk felé,

**ellenkező esetben a MOHU szüneteltetés bejelentésének időpontjáig vagy azon számlázási időszakra ahol fogyasztás kimutatható visszamenőleg a hulladékgazdálkodási közszolgáltatási díj megfizetésére kötelezi.**

 Tehát **amelyik negyedévre nem igazolt a nullás fogyasztás, az az időszak számázásra kerül.**

**Nullás fogyasztás:**

* A MOHU Zrt állásfoglalása szerint a nullás fogyasztás a korábbi szabályoktól eltérőén **szó szerinti nulla fogyasztási adat igazolását jelenti**, tehát sem pl fagyasztó szekrény üzemeltetés, takarítás, állagmegóvási munkálatok vagy kertrendezés/gondozás során keletkezett minimális fogyasztást mutató igazolás nem fogadható el a jövőben. Aki szüneteltetni kívánja a szolgáltatást előre járjon utána, hogy az igazolást megfelelő formában be tudja-e a szolgáltatójánál szerezni a szüneteltetési időszakra!

**Elmulasztott igazolás jogkövetkezményei:**

* Sem Társaságunk, sem a MOHU nem fog előzetes felhívást küldeni annak, aki az igazolást elmulasztja határidőben benyújtani, hanem a számlázás automatikusan megtörténik visszamenőlegesen a nem igazolt negyedévre vonatkozóan.
* **Folyamatos szüneteltetésnél a számlák leadásának határideje: január 31.**

Társaságunk jogosult a szüneteltetés feltételeinek fennállását, így a szüneteltetési kérelemben előadottak valóságtartamát ellenőrizni és ezzel kapcsolatban az Ingatlanhasználótól további tájékoztatást és okiratokat kérni. Ennek elmulasztása esetén a teljes szünetelési időszakra utólagosan számla kerül kiállításra.

**Ellenőrzés:**

Amennyiben Társaságunk az ellenőrzés során azt tapasztalja, hogy a szüneteltetést

* Ingatlanhasználó jogosulatlanul vette igénybe; vagy
* a szüneteltetés feltételei a szüneteltetési kérelemben előadottakhoz képest már nem állnak fenn és az Ingatlanhasználó a szüneteltetés feltételeiben bekövetkezett ezen változást nem jelentette be, Társaságunk, az Ingatlanhasználó egyidejű értesítése mellett, jogosult a szünetelést megszüntetni, valamint az Ingatlanhasználót **a szüneteltetés kezdő időpontjáig visszamenőleg – tehát a teljes szünetelési időszakra - a hulladékgazdálkodási közszolgáltatási díj megfizetésére kötelezni.**

**A HULLADÉKGAZDÁLKODÁSI KÖZSZOLGÁLTATÁSI RÉSZTEVÉKENYSÉG KERETÉBEN IGÉNYBEVETT SZOLGÁLTATÁS ÚJRAINDÍTÁSA**

A szünetelési időszak lejártával a hulladékgazdálkodási közszolgáltatási résztevékenység igénybevétele **automatikusan, külön bejelentési kötelezettség nélkül újraindul** és Társaságunk átadja a nyilvántartásában rögzített adatokat a számlázást végző MOHU részére.

Tehát aki a folyamatos szüneteltetési kérelem benyújtását elmulasztja (pl. elfelejti) annak a számla kiállításra kerül és csak jövőre vonatkozó új kérelemként nyújthatja be igényét. A kérelem előterjesztésének elmulasztása tartós akadályozás okirati bizonyítása nélkül nem méltányolható. Ez esetben is kötelező az utólagos igazolás benyújtása!

Szintén automatikusan újraindul a hulladékgazdálkodási közszolgáltatási résztevékenység igénybevétele, abban az esetben, ha a szünetelés időtartama alatt a hulladékgazdálkodási közszolgáltatási résztevékenység körébe tartozó **hulladék kerül kihelyezésre.**

Amennyiben az Ingatlanhasználó által megnevezett felhasználási helyen a szünetelés körülményei megváltoztak, lehetőség van a hulladékgazdálkodási közszolgáltatási résztevékenység keretében végzett szolgáltatás igénybevételének újraindítására.

**TÁRSASHÁZAKRA VONATKOZÓ SPECIÁLIS SZABÁLYOK**

**FONTOS ÚJ SZABÁLY!**

A hulladékgazdálkodási közszolgáltatási résztevékenység igénybevételének szüneteltetésére **kizárólag a saját használatú Gyűjtőedénnyel rendelkező Egyéni Előfizetők** (beleértve azon Egyéni Előfizető Gazdálkodó Szervezeteket is, amelyek tevékenységüket a társasházhoz tartozó ingatlanban folytatják) jogosultak. Ha az ilyen Egyéni Előfizető egyben szüneteltetni is kíván, köteles előbb az Egyéni előfizetői regisztráláshoz szükséges szabályoknak megfelelni, azaz edényt beszerezni, igazolni és szelektív edényt átvenni.

Ott, ahol a társasház közösségi előfizetőként veszi igénybe a szolgáltatást, azaz közös gyűjtőedény van, **a jövőben nem lehet a szolgáltatást szüneteltetni**. A Társasház belső szabályzataiban azonban lehetőséget adhat ennek a belső elszámolására a díj felosztásának meghatározásakor. Ez azonban a szolgáltató hatáskörén kívül álló szabályozás.

A teljes társasház tekintetében a hulladékgazdálkodási közszolgáltatási résztevékenység igénybevételének szüneteltetésére kizárólag a közös képviselő jogosult.

A Hulladékgazdálkodási közszolgáltatási résztevékenység Egyéni Előfizetőként történő igénybevétele esetén az Egyéni Előfizetőre az Ingatlanhasználóra vonatkozó rendelkezések irányadóak.

**Társasházi Közösségi Előfizetőként** a közösségi szolgáltatás miatt csak abban az esetben van lehetőség szüneteltetésre, amennyiben megfelelő dokumentumokkal igazolják, hogy **a társasház építési bontási munkálatok miatt teljesen lakatlan.**